Marie Bjerre (V), 2024-05-28:
Jeg vil gerne sige tak til ordførerne og kvittere for en både god og livlig debat.
Jeg kan også konstatere, at vi har mange hensyn og balancer, når det handler om den digitale omstilling.
Flere har i løbet af debatten sat fokus på nogle af de udfordringer, vi har, og jeg vil gerne gøre det klart, at jeg ikke mener, at det er små udfordringer, vi har med vores digitale omstilling, og som vi bare lige kan løse med et snuptag.
Men jeg synes dog, det er vigtigt også at fokusere på, når vi taler om Danmarks digitale udvikling og omstilling, at Danmark er langt fremme i udviklingen på en lang række parametre, også når vi måler os med sammenlignelige lande i EU, og når vi generelt måler os med gennemsnittet i EU.
Men der er udfordringer, også udfordringer, hvor vi sådan set lige nu er i front.
Eksempelvis noterer jeg mig, at det også er blevet nævnt her i debatten, at vi kun er nummer otte, når det handler om offentlig digitalisering.
Det er et tal, som jeg også er overrasket over, altså at Danmark kun skulle være nummer 8 ud af 27 lande, når det kommer til vores offentlige digitalisering, som ellers er et område, vi bryster os af, og som vi er stolte over.
Med til det billede hører, at vi i FN's måling ligger på en førsteplads for tredje år i træk.
OECD rangerer os til nummer to, men uanset om vi er nummer et eller nummer otte, mener jeg, det er vigtigt, at vi hele tiden gør, hvad vi kan, for at forbedre vores offentlige digitale tjenester.
For der er så mange potentialer i det, og det er grundlæggende godt for vores samfund, når vi er digitale.
Men der er også vigtige udfordringer at tage fat på.
Meget af debatten har drejet sig om it-specialister, og det er et af de områder, som vi bliver nødt til at sætte fokus på, og som er helt afgørende, for at vi kan blive ved med at udvikle os digitalt.
Derfor er jeg glad for den opbakning, der både har været til at indføre teknologiforståelse i folkeskolerne, men også for den opbakning, der har været i vores digitaliseringsstrategi til at investere yderligere i efteruddannelse og videreuddannelse.
Når vi så skriver i vores redegørelse, at vi kan konstatere, at 78 pct. af dem, der er ansat i stillinger som it-specialister, ikke har en uddannelse inden for det fagområde, så er det ikke, fordi vi mener, at det er noget positivt i sig selv, hvad man ellers godt kan få indtryk af, når man hører på den her debat.
Men det viser jo også, at det er rigtigt at fokusere på efteruddannelse og videreuddannelse, og det har vi brug for også som samfund.
Der er også andre udfordringer.
Eksempelvis har vi også været inde på under den her debat, at der er behov for et vedvarende fokus på vores it-sikkerhed, på risikoen for cyberkriminalitet, og at der er behov for et vedvarende fokus på dem, der har det svært med det digitale.
Tak for også at løfte den problematik.
Det er noget, jeg mener at vi bliver nødt til at have et konstant fokus på.
Men det er noget, vi har behov for løbende at have fokus på.
Der har også været fokus på de udfordringer, der er med at beskytte vores børn og unge, og der har i den her debat været fokus på deepfakes.
Samtidig er der så også behov for, at vi omfavner teknologien.
For der er jo masser af muligheder ved at være digital, og der er masser af muligheder ved at fortsætte vores digitale vækst og udvikling, eksempelvis for at vi får bedre offentlig service, og for at det er godt for vores virksomheder, det er godt for vores konkurrenceevne, og det er godt for vores vækst.
Jeg lytter mig sådan set også til, at vi er enige om de her potentialer.